ΓΡΑΠΤΗ ΕΡΩΤΗΣΗ E-0590/01

υποβολή: Alexandros Baltas (PSE) προς την Επιτροπή

(1 Μαρτίου 2001)

Θέμα: Επιβολή δασμών από τη Βραζιλία στα κονσερβοποιημένα ροδάκινα

Οι αρχές της Βραζιλίας επιβάλλουν στα κονσερβοποιημένα ροδάκινα δασμό ύψους 55 %. Ο δασμός αυτός επιβάλλεται διακριτικά στα κονσερβοποιημένα ροδάκινα που εξάγονται από την Ελλάδα προς την Βραζιλία.

Ο δασμός αυτός επεβλήθη από τις Βραζιλιανές αρχές περίπου προ πενταετίας, θα μειωνόταν όμως κάθε χρόνο έτσι ώστε τον Δεκέμβριο 2000 να ανέρχεται σε 23 %, την 1.1.2001 να περιορισθεί στο 17 %.

Πληροφορούμεθα όμως ότι οι αρχές της Βραζιλίας, τον Οκτώβριο 2000, επανέφεραν τον δασμό στο ύψος του 55 %. Παράλληλα, ξεκίνησαν έρευνα anti-dumping, χωρίς όμως να επιβάλουν προκαταρκτικό δασμό. Ο δασμός ύψους 55 % είχε, κατά τις βραζιλιανές αρχές, προσωρινό χαρακτήρα και επρόκειτο να καταργηθεί την 31.12.2000, οπότε και θα επανερχόταν το αρχικό καθεστώς και ο ισχύων δασμός θα μειωνόταν (από 1.1.2001) στο 17 %. Όμως στις 2.1.2001 οι αρχές της Βραζιλίας παρέτειναν την ισχύ του δασμού 55 % έως τις 30.6.2001, προκειμένου να συζητηθεί το ύψος του δασμού στα πλαίσια της Κοινής Αγοράς του Νότου (Mercosur).

Από την πρακτική αυτή της Βραζιλίας οι παραγωγοί και εξαγωγείς κονσερβοποιημένων ροδάκινων έχασαν ήδη την αγορά της περιόδου των εορτών καιπέστησαν σοβαρό πλήγμα. Γενικά οι πιέσεις που δέχονται τα κονσερβοποιημένα ροδάκινα της ΕΕ από τρίτες χώρες αυξάνονται, με αποτέλεσμα ένας σημαντικός κλάδος της ευρωπαϊκής βιομηχανίας να απειλείται με καταστροφή, η οποία μπορεί να προκαλέσει χιονοστιβάδα αρνητικών επιπτώσεων στην κοινωνία (αύξηση ανεργίας), στον αγροτικό πληθυσμό και κατ' επέκταση στην Κοινή Γεωργική Πολιτική, το περιβάλλον κα.

Με βάση τα παραπάνω στοιχεία, θα επιθυμούσαμε απαντήσεις στα εξής ερωτήματα:

- Σε ποιές ενέργειες έχει προβεί η Ευρωπαϊκή Επιτροπή για την προστασία του κλάδου και με ποιά αποτελέσματα;

- Ποιές είναι οι επόμενες ενέργειες στις οποίες προτίθεται να προβεί η Ευρωπαϊκή Επιτροπή;

- Κατά πόσον οι συγκεκριμένες πρακτικές της Βραζιλίας λαμβάνονταιπόψη και επηρεάζουν την πολιτική που το Συμβούλιο ακολουθεί στις συζητήσεις και διαπραγματεύσεις με την Κοινή Αγορά του Νότου (Mercosur), της οποίας η Βραζιλία αποτελεί μέλος;

Απάντηση του κ. Lamy εξ ονόματος της Επιτροπής

(18 Μαΐου 2001)

Η Επιτροπή είναι ενήμερη για μια σειρά μέτρων που έχουν δυσχεράνει την πρόσβαση στην αγορά της Βραζιλίας εισαγόμενων κονσερβοποιημένων ροδάκινων. Τα μέτρα στα οποία αναφέρθηκε το Αξιότιμο Μέλος του Κοινοβουλίου μπορούν να χωριστούν σε δύο διαφορετικά θέματα: επιβολή δασμών και έρευνα αντιντάμπινγκ.

Όσον αφορά τους εφαρμοζόμενους δασμούς, η επαναφορά του δασμού ύψους 55 % συμβαδίζει με τις δεσμεύσεις της Βραζιλίας σχετικά με τους δασμούς στο πλαίσιο του Παγκόσμιου Οργανισμού Εμπορίου (ΠΟΕ). Συνεπώς, η νομιμότητα του ύψους του δασμού δεν μπορεί να αμφισβητηθεί. Ωστόσο, το Κοινό Εξωτερικό Δασμολόγιο (ΚΕΔ) της Mercosur για τα κονσερβοποιημένα ροδάκινα ανέρχεται σε 17 %. Με βάση πρόσφατη απόφαση της Mercosur, η Βραζιλία δύναται να αποκλίνει από το ΚΕΔ για τα κονσερβοποιημένα ροδάκινα (μεταξύ άλλων αγαθών), θα πρέπει ωστόσο να εναρμονίσει ενδεχομένως τους δασμούς της με το ΚΕΔ. Η Επιτροπή θα διευκρινίσει με τις βραζιλιανές αρχές πότε θα λάβει χώρα η εν λόγω εναρμόνιση.

Σε γενικές γραμμές, το θέμα των τελωνειακών δασμών αντιμετωπίζεται κάλλιστα στο πλαίσιο των συνεχιζόμενων διαπεριφερειακών διαπραγματεύσεων μεταξύ της Κοινότητας και της Mercosur. Στόχος της Επιτροπής είναι οι εν λόγω διαπραγματεύσεις να περιλαμβάνουν τις αρχές της ακινητοποίησης και της ανάκλησης όσον αφορά τους δασμούς και, τέλος, την κατάργηση των δασμών σε ουσιαστικά όλες τις εμπορικές συναλλαγές μεταξύ της Κοινότητας και της Mercosur.

Η έρευνα αντιντάμπινγκ που άρχισε η Βραζιλία στις 25 Οκτωβρίου 2000 θα πρέπει να ολοκληρωθεί σύμφωνα με τη βραζιλιανή νομοθεσία σε διάστημα 12 μηνών από την έναρξή της. Η προθεσμία αυτή μπορεί, σε ειδικές περιπτώσεις, να παραταθεί για έξι ακόμη μήνες, χωρίς ναπερβαίνει δηλαδή ένα συνολικό διάστημα δεκαοχτώ μηνών. Η Επιτροπή παρακολουθεί την όλη διαδικασία εκ του σύνεγγυς προκειμένου να είναι σε θέση να αντιδράσει άμεσα σε περίπτωση αποκλίσεων εκ μέρους των βραζιλιανών αρχών από τις διατάζεις του ΠΟΕ.